Angela Merkel

Angela Dorothea Merkel, nasesta Angela Dorothea Kasner (Anburgo, 17 de lujo del 1954) ła ze na pułìtega todesca, dal 22 de novenbre del 2005 Cancełiera federałe de ła Zermània

Ełezesta al Parlamento todesco inte el Meclenburgo-Pomerània Anteriore, ła ze stada Presidente de l'Union Cristian-Democràtega (CDU) dal 9 de apriłe del 2000 al 7 de disenbre del 2018 e Presidente del grupo parlamentare CDU-CSU dal 2002 al 2005. Nomenada par ła prima volta Cancełiera dopo de łe ełesion federałi del 2005, ła ga guidà na granda coałision col partio consocià, l'Union Cristian-Sociałe (CSU), e col Partio Socialdemocràtego (SPD) finmente al fin de ła lejislatura (2009).

Inte el 2007 ła ze stada anca Presidente del Consejo eoropeo e Presidente del G8. Ła ga portà vanti na funsion fondamentałe inte i negosiai par el Tratà de Lisbona e inte ła Declarasion de Berlin del 2007. In pułìtega interna, i prinsipałi problemi infrontai da eła i ze stai ła reforma del sistema sanitàrio e el desviłupo enerzètego futuro. Angeła Merkel ła ze sta ła prima dona che ła ga cuerzesto l'incargo de Cancełiera de ła Zermània e ła seconda che ła ga presiedesto el G8, dopo de Margaret Thatcher. Ła ze considerada da Forbes Magazine «ła dona pì potente inte el mondo». Inte el 2008 ła ga recevesto el Prèmio Carlo Magno «par ła so òpara de reforma de l'Union eoropea»: el reconosimento el ghe ze sta consegnà da Nicolas Sarkozy.

Inte łe ełesion federałi del 2009, che łe ga vedesto prevałer ła liansa CDU-CSU e FDP, ła ga formà un novo goerno co na majoransa nera-zała (formada dai cołori dei partii che i ła sostien). El Goerno Merkel II el ze restà inte l'incargo dal 28 de otobre del 2009 al 17 de disenbre del 2013, dì inte el cuało el ga zurà el Goerno Merkel III. Inte el 24 de setenbre del 2017 ła ze stada re-ełezesta cancełiera par el cuarto mandà drioman. Inte el 29 de otobre del 2018 ła ga anunsà el so retiro da ła siena pułìtega inte el 2021, dopo del cało de consensi par ła CDU inte łe ełesion in Àsia. Inte łe ełesion federałi del 2021 par ła prima volta dopo sédaze ani no ła se càndida.

 Notasion 

Altri projeti

 Linganbi foresti 

Categoria:Pułìteghi todeschi
Categoria:Nasesti inte el 1954